पोंटी और बसपा गठजोड़ से उत्तर प्रदेश के छोटे कारोबारी बर्बादी के मुहाने पर पहुंच गए। इन लोगों ने कई बार इसके खिलाफ आवाज उठाई, लेकिन जहां रक्षक ही भक्षक जैसे हों तो किसी का भला कैसे हो सकता था। वहीं उन नेताओं को भी यह गठजोड़ अच्छा नहीं लगता जिनको पोंटी ने घास नहीं डालनी बंद कर दी था। खासकर, समाजवादी पार्टी के नेताओं को बसपा और पोंटी का मेल-मिलाप बहुत खराब लगता। उत्तर प्रदेश में पोंटी रूपी पौध को ‘बागवान’ मुलायम ने ही बोया और सींचा था, लेकिन जब यह पौध पेड़ बनकर फलदार हुई तो दूसरा ‘बागवान’ (मायावती) आ गया। वह ‘फल’ खाने लगा। यह बात सपा के तो बर्दाश्त के काबिल थी ही नहीं, कांग्रेस भी इस धन-कुबेर को अपने पाले में लाने को लालायित थी, लेकिन उसके साथ मजबूरी यह थी कि वह उन राज्यों में कायदे से खड़ी ही नहीं थी जहां से पोंटी का धंधा पानी चलता था। फिर भी, पोंटी ने धंधे की खातिर दिल्ली और लखनऊ में बैठे कुछ कांग्रेसी नेताओं से अपनी करीबी बना रखी थी, इसके अलावा एक ही जिला मुरादाबाद के वाशिंदे होने के कारण पोंटी के गांधी परिवार के एक पारिवारिक सदस्य से भी काफी नजदीकियां हो गईं थीं। पोंटी को पता था कि जरूरत पड़ने पर कांग्रेस का यह सबसे ताकतवर ‘मोहरा’ उसके काम आ सकता है।